### NN 4/2025 (10.1.2025.), Pravilnik o dopunama Pravilnika o tehničkim pregledima vozila

MINISTARSTVO UNUTARNJIH POSLOVA

21

Na temelju članka 255. stavka 9. Zakona o sigurnosti prometa na cestama (»Narodne novine«, br. 67/08., 48/10. – Odluka Ustavnog suda Republike Hrvatske, 74/11., 80/13., 158/13. – Odluka i Rješenje Ustavnog suda Republike Hrvatske, 92/14., 64/15., 108/17., 70/19., 42/20., 85/22., 114/22., 133/23. i 145/24.) ministar unutarnjih poslova, uz prethodnu suglasnost ministra nadležnog za poslove prometa, donosi

PRAVILNIK

O DOPUNAMA PRAVILNIKA O TEHNIČKIM PREGLEDIMA VOZILA

Članak 1.

U Pravilniku o tehničkim pregledima vozila (»Narodne novine«, br. 16/18., 63/19. i 117/20. i 100/22.), iza članka 18. dodaje se članak 18.a, koji glasi:

»Članak 18.a

(1) U stanicu za tehnički pregled potpuno automatizirano vozilo mora biti dovezeno na siguran način.

(2) Potpuno automatiziranim vozilom tijekom tehničkog pregleda upravlja operator u vozilu, odnosno operator intervencije na daljinu, prema uputama nadzornika tehničke ispravnosti vozila.

(3) Operator u vozilu, odnosno operator intervencije na daljinu, mora imati mogućnost pokretanja svih uređaja i sklopova na potpuno automatiziranom vozilu čija se tehnička ispravnost utvrđuje.

(4) Proizvođači potpuno automatiziranih vozila su dužni stanicama za tehnički pregled vozila putem standardnog OBD II priključka i standardnih protokola omogućiti pristup podacima koji su potrebni za provođenje tehničkog pregleda.«.

Članak 2.

U članku 21. stavku 1., u tablici, iza točke 17. dodaje se točka 18. koja glasi:

|  |  |  |  |  |  |
| --- | --- | --- | --- | --- | --- |
| 18. DODATNA ISPITIVANJA ZA POTPUNO AUTOMATIZIRANA VOZILA | | | | | |
| 18.1. Ugradnja i konfiguracija osjetnika | Vizualni pregled dopunjen korištenjem elektroničkog sučelja | (a) osjetnici loše pričvršćeni |  | X |  |
| (b) osjetnici nedostaju |  | X |  |
| (c) kontrolne lampice ili poruke na sučelju u kabini vozila ukazuju na neispravnost na osjetnicima |  | X |  |
| (d) neispravnosti očitane putem elektroničkog sučelja ukazuju na neispravnost osjetnika |  | X |  |
| (e) oštećen ili neispravan veći broj osjetnika zbog čega pouzdana vožnja vozila nije moguća |  |  | X |
| 18.2. Komunikacija s putnicima | Vizualni pregled dopunjen korištenjem elektroničkog sučelja | (a) uređaj za komunikaciju s putnicima nedostaje |  | X |  |
| (b) uređaji za komunikaciju s putnicima neispravni |  | X |  |
| 18.3. Ručno upravljanje vozilom | Vizualni pregled dopunjen korištenjem elektroničkog sučelja | (a) ručno upravljanje vozilom za potrebe tehničkog pregleda nije moguće – tehnički pregled nije moguće obaviti |  |  | X |
| (b) najmanje jedna operacija za potrebe tehničkog pregleda nije mogla biti ručno upravljana |  | X |  |
| 18.4. Software za upravljanje vozilom | Provjera identifikacijskog broja softwarea (RXSWIN) putem elektroničkog sučelja ili prema uputama proizvođača ako se taj broj ne nalazi na vozilu | (a) nije moguće očitati identifikacijski broj softwarea |  | X |  |
| (b) očitan identifikacijski broj softwarea nije u skladu s podacima proizvođača |  | X |  |
| 18.5. Očitavanje dijagnostičkih podataka | Korištenje elektroničkog sučelja | (a) očitane neispravnosti omogućuju daljnje prometovanje vozila | X |  |  |
| (b) očitane neispravnosti onemogućuju sigurno prometovanje vozila |  | X |  |
| (c) očitane neispravnosti predstavljaju neposrednu opasnost za putnike, vozilo i njegovu okolinu |  |  | X |

Članak 3.

U članku 24. iza stavka 2. dodaje se stavak 3. koji glasi:

»(3) Dnevni preventivni tehnički pregled potpuno automatiziranog vozila obavlja vlasnik, prije svakog uključivanja vozila u promet.«.

Članak 4.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/24-01/325
 Urbroj: 511-01-152-25-6
 Zagreb, 8. siječnja 2025.

Ministar
 dr. sc. Davor Božinović, v. r.